BRATISLAVA/ BANSKÁ BYSTRICA 25. júla (SITA) - Len sedemročného chlapca zo Žiliny dnes pohrýzla vretenica na Donovaloch, v miestnej časti Buly. Stalo sa to, keď sa chlapec hral blízko domu. Prvú pomoc mu hneď po pohryznutí poskytli rodičia, ktorí vysali ranu na päte. Zasahovala aj posádka rýchlej zdravotnej pomoci z Donovál. Následne chlapca prepravila banskobystrická posádka Leteckej záchrannej zdravotnej služby ATE do Rooseveltovej nemocnice v Banskej Bystrici. Agentúru SITA informoval hovorca LZZS ATE Pavol Svetoň.
Tento rok ide o druhý zásah LZZS ATE pri uhryznutí hadom. Pred niekoľkými dňami had uhryzol mladú brigádničku zo Šumiaca v poraste pod masívom Kráľovej hole.